《双溪道中值风雨》
元代·尹廷高

竹舆咿𠵣岭岖崎，三宿才方出翠微。远水带烟争晚色，西风挟雨作寒威。

绿莎路绕黄泥坂，乌桕林藏白板扉。屈指重阳归又近，樽前儿女笑牵衣。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。